b'\n_START_ARTICLE_\nKonstant\xc3\xadnos Sim\xc3\xadtis\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nSim\xc3\xadtis opiskeli nuorena lakia Marburgin yliopistossa Saksassa ja taloutta London School of Economicsissa Britanniassa. H\xc3\xa4n palasi Kreikkaan vuonna 1965 ja oli perustamassa entisen poliitikon Al\xc3\xa9xandros Papanastas\xc3\xadoun mukaan nimetty\xc3\xa4 tutkijaryhm\xc3\xa4\xc3\xa4. Vuonna 1967 ryhm\xc3\xa4st\xc3\xa4 tuli Kreikan sotilasjunttaa vastustava j\xc3\xa4rjest\xc3\xb6. _NEWLINE_Sim\xc3\xadtis pakeni 1960-luvun lopulla ulkomaille v\xc3\xa4ltt\xc3\xa4\xc3\xa4kseen vankilan. H\xc3\xa4n liittyi vastarintaliike PAK:n j\xc3\xa4seneksi ollessaan yliopistolehtorina Saksassa. Vuonna 1974 Sim\xc3\xadtis palasi Kreikkaan ja h\xc3\xa4n oli yksi vasemmistopuolue PASOKin perustajaj\xc3\xa4senist\xc3\xa4. Vuonna 1977 h\xc3\xa4n sai lehtorin paikan P\xc3\xa1nteio-yliopistosta._NEWLINE_Vaikkei Sim\xc3\xadtis ollut ehdolla vuoden 1981 parlamenttivaaleissa, h\xc3\xa4net nimitettiin samana vuonna maatalousministeriksi ensimm\xc3\xa4iseen PASOK-johtoiseen hallitukseen. Vuoden 1985 vaalien, joissa h\xc3\xa4net valittiin ensimm\xc3\xa4ist\xc3\xa4 kertaa maan parlamenttiin, j\xc3\xa4lkeen Sim\xc3\xadtiksest\xc3\xa4 tuli valtiovarainministeri. H\xc3\xa4n ryhtyi valtiovarainministerin\xc3\xa4 ajamaan kansan keskuudessa ep\xc3\xa4suosittua talouden vakauttamisohjelmaa, jonka tavoitteena oli inflaation kurissa pit\xc3\xa4minen ja kansantalouden alij\xc3\xa4\xc3\xa4m\xc3\xa4n v\xc3\xa4hent\xc3\xa4minen; h\xc3\xa4n kuitenkin erosi hallituksesta vuonna 1987, koska ei saanut mielest\xc3\xa4\xc3\xa4n tarpeeksi tukea politiikalleen. Vuonna 1993 Sim\xc3\xadtis palasi hallitukseen, t\xc3\xa4ll\xc3\xa4 kertaa kauppa- ja teollisuusministeriksi, mutta erosi vuonna 1995 teht\xc3\xa4v\xc3\xa4st\xc3\xa4 p\xc3\xa4\xc3\xa4ministeri Andr\xc3\xa9as Papandr\xc3\xa9oun kanssa olleiden erimielisyyksien vuoksi._NEWLINE_18. tammikuuta 1996, kun Papandr\xc3\xa9ou joutui eroamaan p\xc3\xa4\xc3\xa4ministerin paikalta terveysongelmien vuoksi, Sim\xc3\xadtis valittiin uudeksi p\xc3\xa4\xc3\xa4ministeriksi puolueen parlamenttiryhm\xc3\xa4n sis\xc3\xa4ll\xc3\xa4 k\xc3\xa4ydyss\xc3\xa4 \xc3\xa4\xc3\xa4nestyksess\xc3\xa4; h\xc3\xa4n astui virkaansa 22. tammikuuta. Papandr\xc3\xa9ou jatkoi kuitenkin viel\xc3\xa4 puolueen puheenjohtajana muutaman kuukauden, aina kuolemaansa 23. kes\xc3\xa4kuuta 1996 saakka. Simitis tuli valituksi puolueen uudeksi puheenjohtajaksi 30. kes\xc3\xa4kuuta \xc3\xa4\xc3\xa4nestyksess\xc3\xa4, jossa h\xc3\xa4nen vastaehdokkaanaan oli \xc3\x81kis Tsochatz\xc3\xb3poulos. _NEWLINE_Sim\xc3\xadtis johti PASOKin vaalivoittoon kaksissa parlamenttivaaleissa, vuosina 1996 ja 2000. Yhten\xc3\xa4 Sim\xc3\xadtiksen p\xc3\xa4\xc3\xa4ministerikauden suurimmista saavutuksista voidaan pit\xc3\xa4\xc3\xa4 Kreikan liittymist\xc3\xa4 euroalueeseen vuoden 2001 alussa. My\xc3\xb6hemmin tuli kuitenkin ilmi, ett\xc3\xa4 p\xc3\xa4\xc3\xa4st\xc3\xa4kseen mukaan euroalueeseen, Kreikka v\xc3\xa4\xc3\xa4risteli Sim\xc3\xadtiksen p\xc3\xa4\xc3\xa4ministerivuosina julkista vajetta kuvaavia tilastolukujaan._NEWLINE_Sim\xc3\xadtis ilmoitti tammikuussa 2004 luopuvansa PASOKin puheenjohtajuudesta. Uusi puheenjohtaja valittiin kuukausi my\xc3\xb6hemmin; valituksi tuli kolmannen polven poliitikko Ge\xc3\xb3rgios Andr\xc3\xa9as Papandr\xc3\xa9ou. Parlamenttivaalit pidettiin maaliskuussa 2004 ja PASOK h\xc3\xa4visi niiss\xc3\xa4 oikeistopuolue Uudelle demokratialle._NEWLINE_Kahdeksan vuotta p\xc3\xa4\xc3\xa4ministerin\xc3\xa4 toiminut Sim\xc3\xadtis on pisimp\xc3\xa4\xc3\xa4n yht\xc3\xa4jaksoisesti Kreikan p\xc3\xa4\xc3\xa4ministerin\xc3\xa4 toiminut henkil\xc3\xb6. Kaikkiaan h\xc3\xa4n on Kreikan nelj\xc3\xa4nneksi pitk\xc3\xa4aikaisin p\xc3\xa4\xc3\xa4ministeri. P\xc3\xa4\xc3\xa4ministerivuosiensa j\xc3\xa4lkeen Simitis jatkoi Kreikan parlamentin j\xc3\xa4senen\xc3\xa4 vuoteen 2009, jolloin ei ollut en\xc3\xa4\xc3\xa4 ehdolla._NEWLINE_Simitis on naimisissa D\xc3\xa1fni Sim\xc3\xadtin (o.s. Arkad\xc3\xadou) kanssa ja heill\xc3\xa4 on kaksi yhteist\xc3\xa4 lasta, Fi\xc3\xb3na ja Maril\xc3\xa9na.'